اشرف غني د روژې د ۲۷م نه تر اختر پينځمې پورې اوربند اعلان کړو
د افغانستان ولسمشر اشرف غني وايي "د افغانستان اسلامي جمهوري رياست د افغان علماؤ د تاريخي فتوې په رڼا کې د روژې د مياشتې د ۲۷م نه تر د وړوکي اختر پينځمې پورې د اوربند اعلان کوي".
افغان ولسمشر اشرف غني په ټويټرليکلي، "فتوا کې ویل شوي چې تشدد او ځانمرګي بریدونه نه يواځې د اسلام پرضد دي بلکې زمونږ مذهب يې په سختۍ سره منع کوي". نوموړي د يادې فتوی هرکلی کړی چې يواځې ریاست د جهاد اعلان کولی شي. اشرف غني په بل ټويټ کې ويلي، "افغان دفاعي او ملي امنيت ځواکونه به يواځې د افغان وسله والو طالبانو پرضد عمليات ودروي خو داعش او نورې بهرنۍ ترهګرې ملاتړې ډلې او همکاران به یې په هدف کوي". ولسمشر زیاته کړې، " اوربند طالبانو ته یوه موقع برابروي چې دوی پوهه شي د تشدد د عملياتو د لارې زړونه او ذهنونه نه شي ګټلی بلکې افغان اولس د دوی څخه لرې ووځي". نوموړي په بل ټویټ کې ویلي، " د اوربند اعلان د افغان حکومت د پياوړتيا او د اولس د افغان جګړې نه سولې پله د ارادې څرګندونه کوي". د افغانستان دوه زرو علماؤ د دوشنبې، ګل په ورځ فتوا کې ځانمرګي بريدونه حرام او په افغانستان کې جګړا ناروا بللې وه. علماؤ په فتوا کې په طالبانو د سولې بهير ته د راتلو غږ هم کړی ؤ. اشرف غنې په هغه وخت د فتوې هرکلی کړی او طالبانو ورته په غبرګون کې امريکايي پروسه ويلي. د افغان ولسمشر د اوربند اعلان ته په سمدستي ډول د طالبانو لخوا لا کوم غبرګون مخې ته نه دی راغلی. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.